text: Muligt familieopgør bag brandbombe
  19 september 2011 kl. 10.31
  Politiet har mistanke om, at en molotovcocktail er blevet smidt ind i bil i Fredericia som led i familieopgør.
  Der ligger muligvis et familierelateret opgør bagved, at en molotovcocktail natten til mandag blev kastet ind i en bil i Fredericia, så den udbrændte.
  - Vi har en mistanke om, hvem gerningsmanden er, og det er muligvis et familierelateret opgør, siger vagtchef Lars Grønlund, Sydøstjyllands Politi.
  Politi og brandvæsen blev klokken 0.38 kaldt ud til Bissensvej i Fredericia, hvor ukendte gerningsmænd havde knust en rude i en bil og smidt brandbar væske ind i kabinen i en molotovcocktail.
  Det lykkedes at få slukket ilden, inden den bredte sig. Men bilen udbrændte.
  